User:Aprakash934u

भोजपुरी किताब खेल खिलाड़ी आ ओकर बोल

हमरा फुलवरिया में के खखारे ला? "राजाजी"

का मांगिले? "दाल, चाउर, कटहर"

पाकल बा त ले जाईं।

कुछ इयाद पड़ल, मन पड़ल? हमनी के लइकाईं के खेल। जी ई हमनी भोजपुरीया इलाका के लइका जरूर खेलले होइं।

कुकुहा कु, गुल्ली टांर, आम छू, अँधा टोपी, हतना पानी घोंघारानी अइसन कातना खेल बा अपना भोजपुरीया इलाका में जवन की आजु हमरा अचानके इयाद ना पड़ल ह।

हम ईगो वेबसाइट भोजपुरी साहित्यांगन प एगो किताब देखनी ह, "खेल खिलाड़ी आ ओकर बोल" शारदा नन्द प्रसाद जी ई किताब लिखले बानी, आ का गजब लिखले बानी। किताब पढ़ल सुरु कइनी ह डाउनलोड कर के आ बस अपना लइकाईं के सब खेल मन पड़त चल गइल ह।

30 गो खेल के एहमे जिकर बा लिखल गइल बा। पढ़ी रउआ एकरा के, रउआ दंग रह जाइब। बड़ा बढ़िया से सब खेल के बारे में बतावल गइल बा, खेल में जवन बोल इस्तेमाल होता ओकर अर्थ समझावल गइल बा। हम पहिला हाली बहुत कुछ आपन बचपन के खेल के बारे में बिस्तार से जान पईनि ह।

रह रह के सारा इयाद ताजा हो गइल ह, कुछ अइसन खेल भी इयाद पड़ गइल ह जवन हमनी खूब खेलत रहीं स्, लेकिन यह किताब में उ खेल नइखे। लेकिन ई किताब राउर बचपन जरूर आँखि के सोझा ध् दी। हम हैरत में आ गइनी ह ई किताब पढ़ के। के बनाइले होइं ई खेल कहा से ई सुरुआत भइल होइ। का कवनो दोसर भाषा लगे अइसन खेल बा?

हम चैलेंज के साथे कहत बानी की ना होइ। भोजपुरीया इलाका में जवन बचपन के खेल बा, सालो से चलत आवत बा, जवन खेल से सामाजिक सरोकार जुड़ल बा, लइकन के बौद्धिक आ मानसिक बिकास खाति खेल बा। अइसना खेल सायदे कवनो भाषा लगे होइ।

दुःख के बात बा कि आधुनिक बिकाश के दौर में ई सब खेल बिलाइल जात बिया। लेकिन आज हम ओतने हैरत होत जात बानी की भोजपुरी के साहित्य, संस्कृति के लगे एगो अथाह समुंदर बिया। जवना में रउआ पंवर त सकीला लेकिन रउआ ओह् समुन्दर के नाप ना सकीला।

हमरा रह रह के बचपन के सब खेल इयाद पड़ता, सब कुछ इयाद पड़ता, जगहा इयाद पड़ता, जादे चोर के बनत रहे, घर से दूर खेलत खेलत निकल जाएल, अन्हरिया भइला प लवटल आ पिटाएल।

कहाँ जा तार$? :- डगरे डगरे। रबे रबे चिल्हिया हतना पांनी घोंघारानी हमरा फुलवरिया में के खखारेला ओक्का बोक्का तीन तरोक्का आउर भी बहुत खेल बा जवन की हमरा बचपन के इयाद के अथाह समुन्दर में पँवरे खाति मजबूर कर देले बा। जय भोजपुरी

आदित्य प्रकाश अनोखा छपरा बिहार